**Ministru kabineta noteikumu projekta**

**"Grozījums Ministru kabineta 2020. gada 9. jūnija noteikumos Nr. 360 "Epidemioloģiskās drošības pasākumi Covid-19 infekcijas izplatības ierobežošanai""**

 **sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Tieslietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Atbilstoši pašreizējai Ministru kabineta 2020. gada 9. jūnija noteikumu Nr. 360 "Epidemioloģiskās drošības pasākumi Covid-19 infekcijas izplatības ierobežošanai" (turpmāk – noteikumi Nr. 360) redakcijai regulējums nesniedz nepieciešamos risinājumus svētdienas skolu nodarbībām laikā, kad vispārējās izglītības iestādēs ir brīvlaiks. Svētdienas skolas aptver specifisku reliģiskās izglītības programmu apguvi un tās sociālpolitiski ir nozīmīgi izglītošanas un audzināšanas pasākumi attiecīgo draudžu bērniem. Grozījumi paredz atļaut svētdienas skolu nodarbības atkal arī klātienē, ja nodrošina visas prasības, kas ir izvirzītas vispārējās izglītības skolēnu papildu mācību pasākumiem. Tādējādi būtu samērīgi identiskas prasības, jo ir savstarpēji salīdzināmi bērnu izglītībai veltīti pasākumi. Tātad mācības var organizēt ne vairāk kā 10 izglītojamiem grupā, lietojot mutes un deguna aizsegus un ievērojot divu metru distanci, kā arī ievērojot citas šajos noteikumos minētās epidemioloģiskās drošības prasības. Mācību pasākumus klātienē īsteno, veicot iesaistīto testēšanu. Izglītojamo testēšanu neveic, ja izglītojamo skaits grupā ir ne vairāk kā pieci. Covid-19 testu var arī neveikt personas, kurām ir sadarbspējīgs vakcinācijas vai pārslimošanas sertifikāts. Mācības ārtelpās var organizēt līdz 20 izglītojamiem grupā ar divu metru distanci.2. Šobrīd noteikumu Nr.360 38.27 apakšpunkts paredz, ka personas, kurām ir sadarbspējīgs vakcinācijas vai pārslimošanas sertifikāts, kas apliecina, ka persona ir vakcinēta pret Covid-19 infekciju un ir pagājušas četrpadsmit dienas pēc pilna vakcinācijas kursa pabeigšanas ar Eiropas Zāļu aģentūras vai līdzvērtīgu regulatoru reģistrētām vai Pasaules Veselības organizācijas atzītām vakcīnām atbilstoši vakcīnas lietošanas instrukcijai vai no divdesmit divām līdz deviņdesmit dienām pēc vakcīnas "Vaxzevria" pirmās devas saņemšanas un uzreiz pēc "Vaxzevria" otrās devas saņemšanas vai persona ir pārslimojusi Covid-19 infekciju, var saņemt turpmāk punktā uzskaitos pakalpojumus ar attiecīgiem atvieglojumiem. Tieslietu ministrija ierosina precizēt redakciju, nosakot, ka lai saņemtu attiecīgus pakalpojumus, personām ir nepieciešams uzrādīt sadarbspējīgu vakcinācijas vai pārslimošanas sertifikātu. Sertifikātu var uzrādīt arī elektroniskā veidā, piem., telefonā vai izdrukātu papīra formātā.3. Šobrīd tiesiskais regulējums pieļauj darba devējiem neievērot noteiktus epidemioloģiskus drošības prasības, ja darbiniekiem ir sadarbspējīgs vakcinācijas vai pārslimošanas sertifikāts. Ņemot vērā noteikumus attiecībā uz sertifikāta darbību, sertifikāts apliecina personas statusu tā uzrādīšanas brīdī. Ievērojot sertifikāta izmantošanas priekšnosacījumus, tajā netiek uzradīts personas statuss (vakcinēta vai pārslimojusi Covid 19 infekciju), kā arī sertifikāta darbības termiņš. Informācijas apjomam, ko redz persona, kura pārbauda sertifikātu, ir jābūt ierobežotam, ņemot vērā, ka atbilstoši Regulējumam sertifikātu izmanto liels skaits dažādu pakalpojumu sniedzēju, amatieru sporta kolektīvu, amatiermākslas kolektīva mēģinājumu laikā u.c., kuri sniedz pakalpojumu konkrētajā laikā. Viņiem būtu jāpārliecinās par personas atbilstību prasībām tikai konkrētajā laikā, līdz ar to nav pamata iekļaut sertifikātā visiem pieejamu derīguma termiņu. Tomēr darba devēju un darbinieku attiecības ir ilgstošas attiecības un paša darba devēja spēja efektīvi plānot uzņēmuma/iestādes darbu ir atkarīga no darbinieku pieejamības, proti, vai darbinieks spēj pildīt viņam uzticētos pienākumus vai nē. Tāpat darba devējām, ieviešot atvieglojumus attiecībā uz epidemioloģiskās drošības prasībām - nelietot mutes un deguna aizsegus un neievērot divu metru distanci, ir nepieciešams zināt ne tikai konkrētajā brīdī, ka persona atbilst prasībām, bet arī zināt laika periodu kuru personai izsniegtais sertifikāts būs derīgs, jo darba devējiem ir jānodrošina nepieciešamie apstākļi epidemioloģisko prasību izpildei. Savukārt uzņēmuma darbības ilgtspēja, iespēja veidot darba plānus un īstenot noteiktās darbības, piem., ražotnes darbību, ir tieši atkarīga no darbinieku pieejamības.Ja darba devējam ir jāorganizē ražotnes darba nepārtrauktība, tas nevar paļauties tikai uz ikdienas sertifikāta pārbaudi, jo tajā atspoguļotā informācija neļautu pārliecināties par uzņēmuma atslēgas darbinieku pieejamību ilgākā laika posmā, bet gan tikai par to atbilstību statusam konkrētā dienā Tas radītu neproporcionālus riskus uzņēmuma darbībai neatliekami nepieciešamu darbinieku iztrūkumam, ja gadījumā izrādītos, ka sertifikāts konkrētajā dienā vairāk nav spēkā esošs un tiem nav ļauts pildīt savus pienākumus darba devēja nodrošinātajā darba vietā. Līdz ar to ņemot vērā, ka darbs jāplāno iepriekš, darba devējam ir pamatoti iemesli iegūt informāciju par to vai darbinieks ir vakcinējies vai pārslimojis Covid 19 infekciju, un ieguvis tiesības uz ilgāko laika periodu neievērot noteiktus ierobežojumus. Lai zinātu, ka attiecībā uz šo darbinieku attiecās atvieglojumi noteiktā laika periodā, piemēram, vienu mēnesi, darba devējam ir pamats prasīt darbiniekam apliecināt savu statusu ilgtermiņā un attiecīgi plānot savu darbību. Zinot apstākļus darba devējs var, piemēram, veidot darbinieku maiņas, izvietot darbiniekus dažādos stāvos, izvērtēt, ka daļa darbinieku veic savus pienākumus attālināti u.c. Ņemot vērā darba devēju dažādību, katrs var piemērot attiecīgus noteikumus, saskaņojot rīcību ar savas nozares specifiku. Līdz ar to spēkā esošais regulējums būtu jāpapildina, nosakot darba devēju tiesības pieprasīt darbiniekam ne tikai sertifikātu, bet arī apliecinājumu, ka persona ir vakcinējusies vai pārslimojusi Covid-19 infekciju, lai pārliecinātos, ka konkrēts darbinieks var pildīt savus pienākumus noteiktu, konkrētu laika periodu. Neskatoties uz minēto, darba devējiem ir jāievēro Eiropas Parlamenta un Padomes 2016. gada 27. aprīļa regulā (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) noteiktus principus, jo īpaši, nolūka ierobežošanu, datu minimizācijas un glabāšanas ierobežojuma principu. Informācija par personas statusu nevar būt pieejama publiski visiem citiem darbiniekiem, kā arī nevar tikt nodota citiem komersantiem vai valsts institūcijām. Tomēr, vairākiem darbiniekiem strādājot vienās telpās, pārējie kolēģi var tikt informēti par to, vai darbiniekiem ir sadarbspējīgs vakcinācijas vai pārslimošanas sertifikāts, lai nodrošinātu attiecīgu epidemioloģiskās drošības prasību ievērošanu. |
| 3. | Projekta izstrādē iesaistītās institūcijas un publiskas personas, kapitālsabiedrības | Nav |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Reliģiskās organizācijas. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Reliģiskās organizācijas. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar projekta izpildi nav paredzēta jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs Jānis Bordāns

Bočs 67046131

lauris.bocs@tm.gov.lv